SKRIFTLIG FORESPØRGSEL P-3343/00

af Ursula Schleicher (PPE-DE) til Kommissionen

(18. oktober 2000)

Om: L-Cystein af menneskehår

L-Cystein er en aminosyre, der anvendes til fremstilling af forskellige kosmetiske produkter. L-Cystein fremstilles på flere forskellige måder: gennem fermentering i Tyskland, gennem syntese og biotransformation i Japan, af hønsefjer i Frankrig og gennem hydrolyse af menneskehår i Kina. Det af menneskehår fremstillede L-Cystein er det billigste.

Bilag II i kosmetikdirektivet (76/768/EØF)(1) indeholder en fortegnelse over stoffer, der ikke må være indeholdt i kosmetiske midler, herunder nr. 416: celler, væv eller produkter af menneskelig oprindelse.

Ifølge de mig foreliggende oplysninger agter Europa-Kommissionen som en undtagelse at tillade fremstilling af L-Cystein af menneskehår.

1. Har Europa-Kommissionen under behandlingen af dispensationen ud over videnskabelige synspunkter også inddraget etiske synspunkter?

2. Foreligger der i Europa-Kommissionen oplysninger om, under hvilke forhold kinesisk menneskehår indsamles?

3. Har man ved produktionen af L-Cystein tænkt på menneskehår fra Det Europæiske Fællesskab, eller skal det således fremstillede L-Cystein indføres fra Kina?

(1) EFT L 262 af 27.9.1976, s. 169.

Svar afgivet på vegne af Kommissionen af Erkki Liikanen

(28. november 2000)

Kommissionens direktiv 95/34/EF af 10. juli 1995 om tilpasning til den tekniske udvikling af bilag II, III, VI og VII til Rådets direktiv 76/768/EØF om indbyrdes tilnærmelse af medlemsstaternes lovgivning om kosmetiske midler(1) forbyder anvendelse af aminosyrer fra menneskehår i kosmetiske midler, da de kan overføre Creutzfeldt-Jakobs sygdom, human spongiform encefalopati og visse vira. Den Videnskabelige Komité for Kosmetiske Produkter og Andre Forbrugsvarer end Levnedsmidler (SCCNFP) foreslog i sin udtalelse af 28. juni 2000, at nr. 416 i bilag II til direktiv 76/768/EØF ændres, så det bliver tilladt at anvende aminosyrer, som er fremstillet ved hydrolyse af menneskehår. Komitéens sikkerhedsvurdering bygger på den tilgængelige videnskabelige viden og tager hensyn til den mulige risiko for, at Creutzfeldt-Jakobs sygdom, human spongiform encefalopati og visse vira overføres, når der anvendes menneskehår til fremstilling af aminosyrer.

Kommissionen undersøger derfor for øjeblikket muligheden for gennem et kommissionsdirektiv om tilpasning til den tekniske udvikling at ændre nr. 416 i bilag II i direktiv 76/768/EØF som følger:

416. Celler, væv eller produkter fra mennesker. Der kan dog anvendes aminosyrer, som er fremstillet ved hydrolyse af menneskehår, forudsat at producenten påviseligt har anvendt følgende metode: Hydrolyse med HCl (> 20 % under hele processen) i mindst 6 timer ved 100° C.

Det bør understreges, at formålet med direktiv 76/768/EØF er at sikre fri bevægelighed for kosmetiske midler i Fællesskabet og beskytte den offentlige sundhed.

Efter hvad Kommissionen har erfaret om menneskehår fra Kina, er frisørsaloner den eneste erhvervskilde til menneskehår, der anvendes til fremstilling af aminosyrer. For så vidt angår fremstilling af L-Cystein fra menneskehår, er Kommissionen ikke bekendt med, at producenter skulle planlægge at indføre denne produktionsproces i Fællesskabet.

(1) EFT L 167 af 18.7.1995.